CELEX: 62007CJ0071
Language: mt
Date: 2008-07-17 00:00:00
Title: Sentenza tal-Qorti tal-Ġustizzja (it-Tieni Awla) tas-17 ta' Lulju 2008. # Franco Campoli vs il-Kummisjoni tal-Komunitajiet Ewropej. # Appell - Uffiċjali - Remunerazzjoni - Pensjoni - Applikazzjoni tal-koeffiċjent ta’ korrezzjoni kkalkolat skond l-għoli tal-ħajja medju fl-Istat ta’ residenza - Sistema tranżitorja stabbilita bir-Regolament li jemenda r-Regolamenti tal-Persunal - Eċċezzjoni ta’ illegalità. # Kawża C-71/07 P.

SENTENZA TAL-QORTI TAL-ĠUSTIZZJA (It-Tieni Awla) 
      17 ta’ Lulju 2008
      Kawża C-71/07 P
      Franco Campoli
      vs
      Il-Kummissjoni tal-Komunitajiet Ewropej
      “Appell – Uffiċjali – Remunerazzjoni – Pensjoni – Applikazzjoni tal-koeffiċjent ta’ korrezzjoni kkalkolat skont l-għoli tal-ħajja medju fil-pajjiż ta’ residenza – Sistema tranżitorja stabbilita bir-Regolament li jemenda r-Regolamenti tal‑Persunal – Eċċezzjoni ta’ illegalità”
      Suġġett: Appell mis-sentenza tal-Qorti tal-Prim’Istanza tal-Komunitajiet Ewropej, tad-29 ta’ Novembru 2006, Campoli vs Il-Kummissjoni
         (T‑135/05, li għadha ma ġietx ippubblikata fil-Ġabra) intiż għall-annullament ta’ din is‑sentenza. Appell inċidentali mressaq
         mill-Kummissjoni.
      
      Deċiżjoni: Appell prinċipali u appell inċidentali miċħuda.
      
      Sommarju
      1.        Appell – Appell inċidentali – Suġġett – Dikjarazzjoni ta’ inammissibbiltà tal-appell prinċipali – Inammissibbiltà 
      (Statut tal-Qorti tal-Ġustizzja, it-tieni paragrafu tal-Artikolu 56 u Artikolu 61)
      2.        Uffiċjali – Pensjonijiet – Koeffiċjent ta’ korrezzjoni 
      (Regolamenti tal-Persunal, Artikolu 82(1) u (3); Anness XIII, Artikoli 20(1) u 24(2); Regolament tal-Kunsill Nru 723/2004)
      3.        Uffiċjali – Pensjonijiet – Koeffiċjent ta’ korrezzjoni 
      (Regolamenti tal-Persunal, l-ewwel subparagrafu tal-Artikolu 83(1); Anness XIII, Artikolu 20; Regolament tal-Kunsill Nru 723/2004)
      1.        Mill-Artikolu 61 tal-Istatut tal-Qorti tal-Ġustizzja jirriżulta li kull appell għandu jkun intiż għall-anullament totali jew
         parzjali ta’ sentenza tal-Qorti tal-Prim’Istanza, fejn, fil-każ ta’ annullament, il-Qorti tal-Ġustizzja tista’ jew tiddeċiedi
         definittivament il-kawża, meta din tkun fi stat li tiġi deċiża, jew tirrinvija l-kawża quddiem il-Qorti tal-Prim’Istanza sabiex
         din tiddeċidiha. 
      
      Għalhekk huwa inammissibbli appell inċidentali li mhuwiex intiż sabiex jikseb l-annullament tas-sentenza appellata iżda sabiex
         tinkiseb dikjarazzjoni ta’ inammissibbiltà tal-appell prinċipali mressaq mill‑appellant.
      
      2.        Koeffiċjent ta’ korrezzjoni wieħed għal kull pajjiż applikat għall‑pensjonijiet ta’ uffiċjali jista’ jikkostitwixxi indikatur
         adatt sabiex jirrifletti, b’mod li huwa neċessarjament approssimattiv, l-għoli tal-ħajja fi Stat Membru.
      
      Fid-dawl tan-natura neċessarjament approssimattiva ta’ koeffiċjent ta’ korrrezzjoni wieħed għal kull pajjiż, l-għan li tiġi
         ggarantita ċerta ekwivalenza fil-kapaċità ta’ xiri bejn l-ex uffiċjali li joqogħdu fid-diversi Stati Membri għandu, fil-fatt,
         jitqies bħala li ġie osservat sa fejn dan il‑koeffiċjent ta’ korrezzjoni wieħed huwa ffissat skont kriterji li jiggarantixxu
         r-rappreżentattività tagħhom. Issa, il-mekkaniżmu ta’ kalkolu ta’ dawn il-koeffiċjenti ta’ korrezzjoni skont ir-relazzjoni
         bejn l-għoli tal-ħajja fl-Istat Membru ta’ residenza u dak fil-Belġju (“metodu pajjiż”) jirrifletti l-għoli tal-ħajja ġo Stat
         b’mod b’minn tal-inqas rappreżentattiv daqs il-kakolu ta’ dawn il-koeffiċjenti skont ir-relazzjoni bejn l-għoli tal-ħajja
         fil-belt kapitali tal-pajjiż ta’ residenza u dak fi Brussell (“metodu belt kapitali”). 
      
      Peress li l-“metodu pajjiż” jikkostitwixxi, għalhekk, metodu ta’ kalkolu adatt sabiex jassigura, sa fejn huwa possibbli, l-ekwivalenza
         tal-kapaċità ta’ xiri bejn il-pensjonanti, il-leġiżlatur Komunitarju ma kisirx il-prinċipju ta’ trattament ugwali meta, bl-adozzjoni
         tar-Regolament Nru 723/2004, li jemenda r‑Regolamenti tal-Persunal u l-Kundizzjonijiet tal-Impjieg ta’ impjegati oħra, issostitwixxa
         l-“metodu belt kapitali” bil-“metodu pajjiż” għall‑għanijiet tal-iffissar tal-koeffiċjenti ta’ korrezzjoni fil-kuntest tas‑sistema
         tranżitorja tal-pensjonijiet.
      
      3.        Id-deċiżjoni tal-leġiżlatur Komunitarju li jirriforma s-sistema tal‑pensjonijiet billi jneħħi l-koeffiċjenti ta’ korrezzjoni
         għad-drittijiet tal‑pensjoni miksuba b’effett mill-1 ta’ Mejju 2004, stabbilit bir-Regolament Nru 723/2004, li jemenda r-Regolamenti
         tal-Persunal u l-Kundizzjonijiet tal-Impjieg ta’ impjegati oħra, mhijiex inkompatibbli mal-prinċipju ta’ trattament ugwali.
         Għalkemm huwa veru li s-sistema antika ta’ pensjonijiet, ibbażata fuq sistema ta’ koeffiċjenti ta’ korrezzjoni u, għalhekk,
         fuq ċertu kumpens tal-kapaċità ta’ xiri skont l-Istat Membru ta’ residenza tal‑pensjonant, kienet tikkostitwixxi metodu adatt
         sabiex jiġi implementat dan il-prinċipju, minn dan ma jistax jiġi dedott li kull sistema oħra hija inkompatibbli ma’ dan l-istess
         prinċipju.
      
      Fil-fatt, sistema ta’ pensjonijiet li hija intiża għall-ekwivalenza tal-kapiċità ta’ xiri hija biss waħda mill-metodi possibbli
         sabiex jiġi żgurat il‑prinċipju ta’ trattament ugwali. Dan il-prinċipju huwa rrispettat ukoll minn sistema fejn il-pensjonanti
         jirċievu, għal kontribuzzjoni ekwivalenti, pensjoni nominali ugwali. 
      
      L-introduzzjoni, fil-kuntest tas-sistema tranżitorja, ta’ koeffiċjent ta’ korrezzjoni minimu ta’ 100 % sempliċement tantiċipa,
         għal parti mill‑pensjonanti, it-tneħħija tal-koeffiċjenti ta’ korrezzjoni prevista mis‑sistema definittiva. 
      
      Peress li s-sistema ta’ pensjonijiet definittiva li tirriżulta mir-Regolamenti tal-Persunal il-ġodda, sa fejn m’għadx għandha
         l-għan li tiggarantixxi ċerta ekwivalenza tal-kapaċità ta’ xiri bejn il-pensjonanti indipendentement mill‑post ta’ residenza
         tagħhom, hija għalhekk kompatibbli mal-prinċipju ta’ trattament ugwali, is-sistema tranżitorja, li sempliċement tantiċipa
         l‑prinċipju ta’ pensjoni għal ammont “wieħed” għall-benefiċċju tal‑pensjonanti li għalihom huwa favorevoli dan il-prinċipju,
         ma tistax tikkostitwixxi diskriminazzjoni.